Drie sterf, 3 kritiek ná gru-botsing op N2Die ongelukstoneel. Foto: IPSS Medical Rescue Drie mense is dood en drie ander in ŉ kritieke toestand ná twee voertuie Vrydagmiddag reg van voor op die N2 naby die Zinkwazibrug op die KwaZulu-Natalse noordkus gebots het. Volgens Paul Herbst, woordvoerder van IPSS Medical Rescue wie se paramedici op die toneel was, is twee van die oorledenes lede van ŉ Britse gesin wat op pad na Durban was ná ŉ safarivakansie. Herbst sê ŉ ligte afleweringsvoertuig was in ŉ noordelike rigting op pad toe een van die bande gebars het. Die voertuig het in die vinnige baan tot stilstand gekom. ŉ Mercedes-Benz wat van agter die afleweringsvoertuig gekom het, het vermoedelik uitgeswaai om die voertuig te vermy en voor die aankomende verkeer beland. ŉ Toyota Fortuner wat in ŉ suidelike rigting op pad was, het reg van voor teen die Mercedes gebots. Die ongelukstoneel. Foto: IPSS Medical Rescue “Die bestuurder van die Mercedes het kort ná paramedici se aankoms op die toneel aan sy beserings beswyk. ŉ 12-jarige meisie wat saam met haar gesin in die sportnutsvoertuig was, is ook op die toneel dood verklaar,” het Herbst gesê. “Haar pa, ma en ouer broer was almal in ŉ kritieke toestand en is per helikopter na die Lenmed Ethekweni-hospitaal geneem. Die ma het kort ná haar aankoms by die hospitaal gesterf.” Herbst het gesê die bestuurder van die sportnutsvoertuig was in die wrak vasgevang en brandweerbeamptes moes meganiese toerusting gebruik om hom te bevry. Hy is per ambulans na ŉ hospitaal gehaas. Die pad is vir ŉ geruime tyd gesluit en verkeer moes herlei word terwyl die ongelukstoneel opgeruim is.